Tällaisten laitteiden saatavuus ulkorajoilla ja tullilaboratorioissa on ensiarvoisen tärkeää, jotta tulliliitto voi vastata sekä nykyisiin että uusiin haasteisiin.

Ohjelman tarkoituksena on puuttua epätasapainoon, joka liittyy riittävien ja nykyaikaisten tullitarkastuslaitteiden saatavuuteen jäsenvaltioissa, ja ottaa huomioon eri rajanylityspaikkojen erityispiirteet, erityisesti niiden maantieteellinen sijainti, koko, liikenteen ominaisuudet, riskianalyysit ja niihin kohdistuvat uhkat.

Tämä tiedonanto koskee tullitarkastuslaitteiden rahoitusvälinettä, jonka yleisenä tavoitteena on tukea tulliliittoa ja tulliviranomaisia, suojata unionin ja sen jäsenvaltioiden taloudellisia etuja, varmistaa turvallisuus ja vaarattomuus unionissa sekä suojata unionia laittomalta kaupalta ja samalla helpottaa laillista liiketoimintaa. Välineen erityistavoitteena on edistää tuloksiltaan riittäviä ja samantasoisia tullitarkastuksia, ja tämä tapahtuu ostamalla, ylläpitämällä ja päivittämällä avoimesti asiaankuuluvia, nykytasoa vastaavia ja luotettavia tullitarkastuslaitteita, joiden olisi myös oltava varmoja, turvallisia ja ympäristöystävällisiä.

Päivä, jona neuvoston kanta on vahvistettu:

Päivä, jona muutettu ehdotus on toimitettu:

Päivä, jona Euroopan parlamentti on vahvistanut ensimmäisen käsittelyn kantansa:

Päivä, jona Euroopan talous- ja sosiaalikomitea on antanut lausuntonsa:

Päivä, jona ehdotus on toimitettu Euroopan parlamentille ja neuvostolle (asiakirja COM(2018) 474 final – 2018/0258 COD):

–Ilmastonmuutosta ja biologista monimuotoisuutta koskevan johdanto-osan kappaleen (10 a) ja budjetin ehdollisuutta koskevan johdanto-osan kappaleen (24) lisääminen.

–Tarkennus, jonka mukaan työohjelmien olisi periaatteessa katettava enemmän kuin yksi varainhoitovuosi, mutta kuitenkin enintään kolme varainhoitovuotta (johdanto-osan 17 kappale).

–Yksityiskohtien lisääminen komission väli- ja loppuarviointeihin välineestä rahoitettujen laitteiden jakamisesta tulliviranomaisten ja muiden rajaviranomaisten välillä siltä osin kuin jäsenvaltiot ovat toimittaneet asiaa koskevia tietoja komissiolle. Viittauksen lisääminen komission laatimiin vuotuisiin edistymiskertomuksiin väli- ja loppuarviointien lisäksi osana tuloksellisuusraportointijärjestelmää (johdanto-osan 21 kappale).

–Väline alkaa 1. tammikuuta 2021 ja päättyy 31. joulukuuta 2027 (1 artiklan 1 kohta). Sama kesto on vahvistettu yhdennetyn rajaturvallisuuden rahastolle, josta tullitarkastuslaitteille myönnettävää rahoitustukea koskeva väline muodostaa osan (1 artiklan 2 kohta).

–Välineen tavoitteita koskeva kompromissimuotoilu, jossa lisätään ilmaus ”koska pitkällä aikavälillä pyritään siihen, että jäsenvaltioiden soveltaisivat tullitarkastuksia yhdenmukaisesti” (3 artiklan 1 kohta).

– Sen selkiyttäminen, että välineen erityistavoitteena on edistää tuloksiltaan riittäviä ja samantasoisia tullitarkastuksia ostamalla, ylläpitämällä ja päivittämällä avoimesti asiaankuuluvia, nykytasoa vastaavia – varmoja, turvallisia ja ympäristöystävällisiä – ja luotettavia tullitarkastuslaitteita ja tukemalla näin tulliviranomaisia, jotka toimivat yhdenmukaisesti unionin etujen suojelemiseksi (3 artiklan 2 kohta).

–Rahoituspuitteet välineen toteuttamista varten ovat 1 006 407 000 euroa käypinä hintoina (4 artiklan 1 kohta).

–Tarkennus, että tukikelpoisella toimella voidaan tukea innovatiivista ilmaisinteknologiaa käyttävien laitteiden ostamista, ylläpitoa ja päivittämistä (6 artiklan 1 kohta).

–Ohjelman taannehtiva soveltaminen 1 päivästä tammikuuta 2021 (6 artiklan 2 kohdan a alakohta).

–Sen selkiyttäminen, että tästä välineestä rahoitettuja tullitarkastuslaitteita olisi käytettävä ensisijaisesti tullitarkastuksiin mutta että niitä voidaan käyttää myös muihin tarkoituksiin, kuten henkilöiden tarkastamiseen kansallisten rajaturvallisuusviranomaisten tukena ja tutkimusten tekemiseen. Jakamisen ei kuitenkaan pitäisi olla järjestelmällistä (6 artiklan 4 kohta).

–Uusi vaatimus, jonka mukaan komission on edistettävä tullitarkastuslaitteiden yhteishankintoja ja -testausta jäsenvaltioiden välillä (6 artiklan 4 kohdan a alakohta).

–Muutoksia niiden kustannusten luetteloon, joihin ei pitäisi voida myöntää rahoitusta tästä välineestä, ja tähän liittyvät poikkeukset (9 artiklan 1 kohta).

–Työohjelmat hyväksytään täytäntöönpanosäädöksillä, joihin on kuitenkin lisätty useita asetuksessa vahvistettuja osia. Useimmat näistä osista ovat jo pakollisia unionin yleiseen talousarvioon sovellettavista varainhoitosäännöistä 18 päivänä heinäkuuta 2018 annetun Euroopan parlamentin ja neuvoston asetuksen (EU, Euratom) N:o 2018/1046 mukaisesti (11 artiklan 1 kohdan a alakohta).

–Joitakin muutoksia tullilaitteiden osiin on arvioitava, mikä tukee työohjelmien valmistelua (erityisesti saatavilla olevien tullitarkastuslaitteiden kattava kuvaus; rajanylityspaikkojen luokitukseen perustuva yhteinen luettelo tullitarkastuslaitteista, joiden olisi oltava saatavilla ja arvio rahoitustarpeista) (11 artiklan 3 kohta).

– Raportointivaatimusten tiukentaminen, mukaan lukien komissiolle vuosittain toimitettavat tiedot 10 000 euroa ylittävistä kustannuksista ja niihin liitettävä yksityiskohtainen luettelo välineestä rahoitetuista tullitarkastuslaitteista sekä tiedot laitteiden käytön tuloksista, joiden tueksi liitetään tarvittaessa asiaankuuluvat tilastot (12 artiklan 4 kohta).

–Komission laatima kertomus säädösvallasta, joka on siirretty komissiolle liitteen 1 (alustava laiteluettelo) ja liitteen 2 (indikaattori) muuttamiseksi (14 artiklan 2 kohta).

–Asetuksen voimaantulo päivänä, jona se julkaistaan Euroopan unionin virallisessa lehdessä (18 artiklan 1 kohta).

–Laiteluetteloa koskevan liitteen 1 täydentäminen.

Komissio kannattaa kolmikantaneuvotteluissa saavutettua yhteisymmärrystä, joka tasoittaa tietä uuden välineen nopealle hyväksymiselle. Tullitarkastuslaitteiden rahoitusväline lujittaisi tulliviranomaisten pyrkimyksiä ja valmiuksia toimia yhtenäisesti sisämarkkinoiden suojaamiseksi ja tulliunionin nostamiseksi seuraavalle tasolle.

Komissio on edelleen huolissaan johdanto-osan 22 kappaleesta, johon Euroopan parlamentti lisäsi ilmaisun ”täysin avoimet”, jolla viitataan asianmukaisiin kuulemisiin, jotka komission on toteutettava delegoitujen säädösten antamista valmistellessaan. Lainsäädäntövallan käyttäjät hylkäsivät komission pyynnön poistaa tämä ilmaus, joka poikkeaa vakiolausekkeista, joista on sovittu kolmen toimielimen välisessä sopimuksessa paremmasta lainsäädännöstä ja siihen liitetyssä yhteisymmärryspöytäkirjassa. Sen vuoksi komissio antaa asiasta jäljempänä 5 kohdassa esitetyn lausuman, joka liitetään asetuksen lopulliseen hyväksymiseen.